**KENYATAAN MEDIA UNTUK SIARAN SEGERA**

**KEUSAHAWANAN BUMIPUTERA BERINOVASI**

**DIPUPUK DAN DIRAI DI SUPERB 2020 DENGAN PERUNTUKAN DANA BERJUMLAH SEHINGGA RM12.5 JUTA**

**25 Usahawan Belia Dinobat Sebagai Pemenang Program SUPERB 2020 Anjuran TERAJU**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

KUALA LUMPUR, 9 Januari 2021 – Program Skim Usahawan Permulaan Bumiputera (SUPERB) siri ke-15 yang dikendalikan oleh Unit Peneraju Agenda Bumiputera (TERAJU) meraikan 25 pemenang yang berjaya membuktikan kebolehlaksanaan idea perniagaan mereka yang kreatif, berinovatif, dan kritis. Majlis Apresiasi Pemenang SUPERB 2020 yang berlangsung di Putrajaya hari ini dihadiri oleh YB Datuk Seri Mohd Redzuan Yusof, Menteri di Jabatan Perdana Menteri (Tugas-Tugas Khas).

Dalam ucapannya, Datuk Seri Mohd Redzuan berkata, “Saya berbangga, berada di kalangan usahawan-usahawan muda yang kreatif dan berinovasi di dalam perniagaan, dengan *business offerings* yang *out-of-the-box* serta mengaplikasikan kecanggihan teknologi di dalam usaha pembangunan perniagaan. Ia adalah sesuatu yang bertepatan dengan keadaan semasa yang menyaksikan pertumbuhan ekonomi gig di seluruh dunia. Malaysia antara negara pengguna terbesar internet di rantau Asia, perlu meraih peluang di dalam melahirkan lebih banyak usahawan, perniagaan, peluang pekerjaan dan perniagaan berasaskan ekonomi gig ini”.

Program SUPERB yang berasaskan pertandingan “*business pitching”* ini telah menyaksikan perjalanan 1,149 usahawan belia Bumiputera atau beraspirasi menjadi usahawan, dari seluruh negara melalui beberapa proses pembentangan perniagaan sejak Ogos 2020 lalu untuk melayakkan diri untuk bergelar juara. Dari jumlah tersebut, 60 peserta telah dipilih ke peringkat akhir untuk pembentangan perniagaan mereka secara atas talian, pada 11 dan 12 Disember 2020 lalu. Para pemenang menerima penyaluran dana sebanyak RM12.5 juta menjadikan penyaluran keseluruhan program SUPERB sejak pelancarannya pada 2014 sebanyak RM157 juta.

Pemenang mewakili pelbagai industri termasuk ekonomi digital (9 pemenang), kreatif/ seni/ kesihatan/ fesyen (3 pemenang), perniagaan agro / agri (4 pemenang) serta perusahaan sosial / ekonomi perkongsian (3 pemenang) serta Revolusi Perindustrian Keempat (IR4.0) seramai (6 pemenang).

Dalam ucapannya, Ketua Pegawai Eksekutif TERAJU, Md Silmi berkata, “SUPERB yang dimulakan semenjak tahun 2014 berjaya membantu 183 usahawan Bumiputera ke tahap yang lebih tinggi. Dengan peruntukan besar yang telah diberikan oleh Kerajaan, SUPERB membuka peluang untuk melahirkan lebih ramai usahawan muda yang secara langsung meningkatkan kedudukan ekonomi Bumiputera. Para pemenang yang dipilih pada tahun ini telah membentangkan idea perniagaan yang cukup berinovasi dan tuntas, dari segi digitalisasi dan penggunaan teknologi, kompetitif serta mampu berkembang maju selari dengan norma baharu.”

*“*Program SUPERB 2020 juga bermatlamat untuk memperkasa usahawan permulaan Bumiputera menghadapi era Revolusi Perindustrian Keempat (IR4.0) dengan perniagaan yang mempunyai nilai tambah menarik. Fokus adalah kepada idea perniagaan yang dapat menyelesaikan masalah atau menyenangkan kehidupan seharian masyarakat, selaras dengan keutamaan kerajaan untuk mengurangkan kadar pengangguran, memantapkan aktiviti perniagaan dan sekaligus menggalakkan peralihan perniagaan tempatan kepada e-dagang dan ekonomi gig,” tambah Encik Md Silmi.

**#TAMAT#**

**Untuk keterangan lanjut, sila hubungi:**

**Mohd Sharkawi Mohd Salehuddin**

Unit Komunikasi Korporat, TERAJU

mohd.sharkawi@teraju.gov.my | +6012 400 7622

**Alia Wahidin**

Komunikasi & Media, ConnectX PR (CXPR)

alia@wearecxpr.com.my | +6017 991 5354

**Felicia Ds**

Komunikasi & Media, ConnectX PR (CXPR)

felicia@wearecxpr.com.my | +6010 290 3092

***MENGENAI PROGRAM SUPERB 2020***

*Program Skim Usahawan Permulaan Bumiputera atau SUPERB adalah program berasaskan pertandingan “business pitching” untuk mengenal pasti usahawan permulaan Bumiputera dalam penghasilan produk yang kreatif dan inovatif dan perniagaan berdaya saing.*

*Sejak dilancarkan pada tahun 2014, SUPERB telah berjaya melahirkan 183 usahawan permulaan Bumiputera dan telah menyalurkan RM91.5 juta kepada usahawan permulaan ini bagi merealisasikan idea perniagaan mereka ke peringkat yang lebih tinggi. Bagi tahun ini, SUPERB menekankan enam tema utama Wawasan Kemakmuran Bersama 2030 yang memberikan fokus menaikkan Cadangan 15 Aktiviti Pertumbuhan Ekonomi Utama (KEGA) iaitu ekonomi digital, revolusi perindustrian 4.0 (IR4.0), perusahaan sosial, ekonomi perkongsian, bidang seni & kreatif, kesihatan, inovasi makanan dan pertanian.*

*Usahawan yang berjaya di peringkat akhir SUPERB bagi permohonan yang berada di fasa pembentukan dan pembangunan idea atau prototaip akan berpeluang menerima geran pembangunan perniagaan berjumlah sehingga RM100 ribu. Manakala, perniagaan yang sudah berada di fasa pra-komersial atau pengkomersialan berpeluang menerima geran pembangunan perniagaan sehingga RM500 ribu. Untuk maklumat lanjut, sila layari www.superb.teraju.gov.my*

[***MENGENAI TERAJU***](http://www.teraju.gov.my/?lang=en)

*TERAJU, Unit Peneraju Agenda Bumiputera, Agenda Bumiputera ditubuhkan pada tahun 2011 oleh Jabatan Perdana Menteri sebagai unit strategik yang berperanan untuk meneraju, memacu dan menyelaras penyertaan Bumiputera dalam ekonomi negara.*

*Kini, TERAJU merupakan agensi di bawah Kementerian Hal Ehwal Ekonomi dipacu berdasarkan lima teras di bawah Hala Tuju Transformasi Ekonomi Bumiputera 2.0 (BETR 2.0) – iaitu, memperkukuhkan modal insan, menggalakkan pekerjaan dan pendapatan bernilai tinggi, meningkatkan saham Bumiputera dan nilai ekuiti korporat, memperkukuh keusahawanan, serta meningkatkan pemilikan aset bukan kewangan.*

*Selain daripada sudut ekonomi, TERAJU juga berperanan dalam aspek kesejahteraan hidup seperti pendidikan, kesihatan, sosial dan budaya, hidup dalam persekitaran yang selesa dan dinamik, serta mengangkat martabat Bumiputera ke tahap yang lebih tinggi dengan penerapan aspek sosial melalui Transformasi Kesejahteraan Bumiputera (TKB).*